ରାସ୍ତା ପାଇଁ ଜଙ୍ଗଲ ପ୍ରତିବନ୍ଧକ\nଡାବୁଗାଁ,୧୨।୧୨(ଡି.ଏନ.ଏ.)-ବିକାଶଧାରାଠାରୁ ବହୁ ଦୂରରେ ରହିଛି ନବରଙ୍ଗପୁର ଜିଲା ଡାବୁଗା\nରାସ୍ତା ପାଇଁ ଜଙ୍ଗଲ ପ୍ରତିବନ୍ଧକ December 12th, 00:00 AM December 12th, 00:00 AM\nଡାବୁଗାଁ,୧୨।୧୨(ଡି.ଏନ.ଏ.)-ବିକାଶଧାରାଠାରୁ ବହୁ ଦୂରରେ ରହିଛି ନବରଙ୍ଗପୁର ଜିଲା ଡାବୁଗାଁ ବ୍ଲକର ସାନବରାଯୋଡି ଗାଁ । ମେଦନା ପଞ୍ଚାୟତ ଚାଟିଗୁଡା ରାଜସ୍ବ ଗ୍ରାମ ଅଧୀନ ଏହି ପଡାଗାଁରେ ୪୫ ରୁ ଊର୍ଦ୍ଧ୍ୱ ଆଦିବାସୀ ପରିବାର ବସବାସ କରନ୍ତି । ରାସ୍ତା ଘାଟ ସୁବିଧା ନଥିବାରୁ ଯାତାୟାତ ପାଇଁ ଗ୍ରାମବାସୀ ନାହିଁ ନ ନଥିବା ଅସୁବିଧାର ସମ୍ମୁଖୀନ ହେଉଛନ୍ତି । ମାତ୍ର ଗ୍ରାମକୁ ରାସ୍ତା ତିଆରିରେ ଜଙ୍ଗଲ ବାଧକ ସାଜିଛି। ଗଛକାଟି ରାସ୍ତା ର୍ନିମାଣ କରିବା ଲାଗି ଅନୁମତି ମିଳୁ ନଥିବାରୁ ରାସ୍ତା ର୍ନିମାଣ ଅଟକି ରହିଛି। ପଞ୍ଚାୟତ ଠାରୁ ଗାଁକୁ ଆସିବାକୁ ହେଲେ ୩ କି.ମି ଜଙ୍ଗଲ ମଧ୍ୟରେ ଚାଲି ଚାଲି ଆସିବାକୁ ହୁଏ । ବ୍ଲକ ସଦର ମହକୁମାଠାରୁ ୧୮ କି.ମି ଦୂରରେ ଥିବା ଏହି ଗାଁରେ ପ୍ରାୟ ସମସ୍ତେ ବିପିଏଲ ହିତାଧିକାରୀ ଅଛନ୍ତି । ପାନୀୟ ଜଳ ସୁବିଧା ପାଇଁ ଗ୍ରାମରେ ୩ ଟି ନଳକୂପ ରହିଛି । ଖରା ଦିନେ ଏଥିରୁ ୨ଟି ନଳକୂପରୁ କମ ପାଣି ବାହାରୁ ଥିବାରୁ ଲୋକେ ଗାଁ ଠାରୁ ଅଧା କି.ମି ଦୂରରେ ଥିବା ଏକ ନାଳରୁ ପାଣି ସଂଗ୍ରହ କରି ବ୍ୟବହାର କରିଥାନ୍ତି । ବର୍ଷା ଦିନେ ରାସ୍ତାରେ ଆଣ୍ଠୁଏ ଲେଖାଏଁ କାଦୁଅ ହେଉଥିବାରୁ ଯାତାୟତ ବ୍ୟବସ୍ଥା ପୂରାପୂରି ଠପ ହୋଇଯାଉଛି। ଗତ ବର୍ଷ ଏମଜିଏନଆରଇଜିଏସରେ ରାସ୍ତା ନିର୍ମାଣ ହେବାର ଥିଲା । ମାତ୍ର ଜଙ୍ଗଲ ବିଭାଗର ଅନୁମତି ନ ମିଳିବାରୁ ରାସ୍ତା କାର୍ଯ୍ୟ ବନ୍ଦ ହୋଇ ଯାଇଛି । ସେହିପରି ଶିକ୍ଷା ସ୍ବାସ୍ଥ୍ୟ କ୍ଷେତ୍ରରେ ମଧ୍ୟ ଗ୍ରାମବାସୀ ଅବହେଳିତ ହୋଇ ରହିଛନ୍ତି । ୨୦୧୦ରେ ଏହି ଗ୍ରାମରେ ଏକ ପ୍ରାଥମିକ ବିଦ୍ୟାଳୟ ଖୋଲିଛି। ବର୍ତ୍ତମାନ ଉକ୍ତ ବିଦ୍ୟାଳୟରେ ୧ମ ରୁ ୫ମ ଶ୍ରେଣୀ ପର୍ଯ୍ୟନ୍ତ ୬୦ରୁ ଉର୍ଦ୍ଧ୍ୱ ପିଲା ପାଠ ପଢୁଛନ୍ତି । ଏଠାରେ ୨ ଜଣ ଶିକ୍ଷକକୁ ନିଯୁକ୍ତି ମିଳିଛି। ଏହି ଗ୍ରାମରେ ୨୦୧୪ ରେ ଜଣେ ପିଲା +୨ ପାଶ କରି କୁଇ ଭାଷା ଭିତ୍ତିକ ଶିକ୍ଷକ ନିଯୁକ୍ତି ପାଇଛନ୍ତି । ୫ ଜଣ ପିଲା ୮ମ ରେ ପାଠ ପଢୁଛନ୍ତି । ସ୍ବାସ୍ଥ୍ୟ ସେବା ପାଇଁ ଗ୍ରାମବାସୀ ମେଦନା ସ୍ଥିତ ପ୍ରାଥମିକ ସ୍ବାସ୍ଥ୍ୟ କେନ୍ଦ୍ର ଉପରେ ର୍ନିଭର କରିଥାନ୍ତି । ଜଙ୍ଗଲ ରାସ୍ତା ଯୋଗୁ ଗ୍ରାମକୁ ଆମ୍ବୁଲାନ୍ସ ଯାଇନପାରିବାରୁ ରୋଗୀକୁ ଗ୍ରାମବାସୀ ଜଙ୍ଗଲ ମଧ୍ୟରେ ୩ କ ମି ରାସ୍ତା ବୋହିକରି ଆଣିବାକୁ ପଡିଥାଏ। ଏହି ଜଙ୍ଗଲ ମଧ୍ୟରେ ରାସ୍ତା ର୍ନିମାଣ ହେଲେ ଗ୍ରାମବାସୀ ଉପକୃତ ହେବେ ବୋଲି ଗ୍ରାମର ରାଇଧର ସାନ୍ତା, ସଦା ସାନ୍ତା, ପାଣ୍ଡୁ ସାନ୍ତା , ସାଲିଆ ସାନ୍ତା, ଖଗ ସାନ୍ତା, ଡାଲି ସାନ୍ତା, ରାଜି ସାନ୍ତା, ଲେଙ୍ଗୁ ସାନ୍ତା, ଘାସି ସାନ୍ତା, ଶ୍ତେ ସାନ୍ତା , ଭିକାରି ସାନ୍ତା , ବୁଡୁ ସାନ୍ତା ଓ ଲାଡିଆ ସାନ୍ତା ପ୍ରମୁଖ କହିଛନ୍ତି। ଏନେଇ ଡାବୁଗାଁ ଭାରପ୍ରାପ୍ତ ବିଡିଓ ଗୌରହରି ପାତ୍ରଙ୍କୁ ପଚାରିବାରୁ ଚଳିତ ବର୍ଷ ଏହି ଗ୍ରାମର ୭ ଜଣଙ୍କୁ ପ୍ରଧାନମନ୍ତ୍ରୀ ଆବାସ ଯୋଜନା ଗୃହ ଯୋଗାଇ ଦିଆଯାଇଛି । ଗ୍ରାମକୁ ସଂଯୋଗ ରାସ୍ତାରେ ଜଙ୍ଗଲ ଥିବାରୁ ରାସ୍ତା ର୍ନିମାଣ ନିମନ୍ତେ ଜଙ୍ଗଲ ବିଭାଗର ଅନୁମତି ପାଇଁ ଚେଷ୍ଟା ଚାଲିଛି ବୋଲି କହିଥିଲେ। ଏନେଇ ବ୍ଲକ ଅଧକ୍ଷ ବଂଶୀଧର ମାଝୀଙ୍କୁ ଯୋଗାଯୋଗ କରିବାରୁ ଏହି ଗାଁକୁ ଯାଇଥିବା ରାସ୍ତା ଜଙ୍ଗଲ ମଧ୍ୟରେ ପଡୁଥିବାରୁ ରାସ୍ତା ତିଆରି ପାଇଁ ଜଙ୍ଗଲ ବିଭାଗର ଆବଶ୍ୟକତା ପଡୁଛି । ଏନେଇ ଜଙ୍ଗଲ ବିଭାଠାରୁ ଅନୁମତି ଆଣି ରାସ୍ତା କାମ କରାଯିବ ବୋଲି କହିଥିଲେ।
